## La Generalitat negocia amb entitats financeres un crèdit de 1.816 milions per a pagar proveïdors davant el retard del Govern central en l’aprovació del FLA

*** El Consell exigix al Govern d’Espanya que aprove l’operació en el pròxim Consell de Ministres per a poder abonar este mes les factures pendents de farmàcia i altres servicis essencials
* S’autoritza la subscripció de fins a 2.490 milions de deute al marge del FLA per a atendre els problemes de tresoreria
* Impuls a noves accions en matèria de joventut, participació ciutadana i gestió d’emergències**

La vicepresidenta primera i consellera de Servicis Socials, Igualtat i Vivenda, Susana Camarero, ha anunciat este dimarts que el Consell està negociant amb diverses entitats financeres la concessió de préstecs a curt termini per un import conjunt de fins a 1.816 milions d’euros destinats a afrontar els pagaments pendents a proveïdors de servicis públics fonamentals.

Acompanyada per la consellera d’Hisenda, Ruth Merino, la portaveu del Consell ha comparegut en roda de premsa després del Ple del Consell, a on ha explicat que la Generalitat s’ha vist obligada a adoptar esta mesura per a resoldre els greus problemes de liquiditat provocats per la no aprovació per part del Govern d’Espanya del FLA extraordinari per part del Govern d’Espanya.

És la primera vegada en dotze anys que no s’autoritza este mecanisme, la qual cosa impedix l’arribada de 1.900 milions d’euros corresponents al primer desemborsament d’un fons que ascendix a 2.490 milions.

Camarero ha confirmat el compromís del Consell amb l’optimització del gasto públic i ha destacat que esta política és una senya d’identitat de l’actual Govern Valencià. Entre les mesures ja en marxa, ha citat la digitalització de la justícia, l’impuls de medicaments genèrics i biosimilars, acords marc per a la compra de fàrmacs i un sistema comú de control de l’absentisme en l’Administració.

No obstant això, ha advertit que estos esforços no poden compensar la situació d’infrafinançament que patix la Comunitat Valenciana a causa de la falta de FLA extraordinari i l’absència d’una reforma del sistema de finançament autonòmic. Per això, ha instat el Govern central a oferir una solució estructural per a garantir el pagament de servicis essencials com farmàcies, residències i altres proveïdors.

“És el Govern d’Espanya qui hauria de donar una resposta a esta situació. No pot ser que es menyspree d’esta manera la Comunitat Valenciana. No aprovar el FLA és condemnar-nos a buscar solucions a un problema que no hem generat”, ha criticat la vicepresidenta.

Este argument ha sigut ratificat i defés per Ruth Merino, qui ha manifestat que no concep un altre escenari diferent del fet que no s’aprove en el pròxim Consell de Ministres del 15 de juliol esta autorització d’endeutament al marge del FLA, “que sol·licitem des de la Generalitat per a poder pagar als proveïdors, perquè es tracta d’una qüestió de voluntat política i de tindre altura de mires”.

La consellera d’Hisenda, a més, ha recordat en la seua intervenció que el Govern Valencià fa mesos que reclama a l’executiu central l’aprovació d’este fons per part de la Comissió Delegada del Govern per a Assumptes Econòmics (CDGAE). “La primera vegada va ser el mes de desembre passat, quan el president de la Generalitat ja va alertar en la Conferència de Presidents de les greus conseqüències per a la Generalitat per la falta del FLA extraordinari”, ha assenyalat.

Així mateix, ha lamentat que, huit mesos després, les tensions de tresoreria provocades per la no aprovació d’este fons, unides al retard acumulat de 900 milions d’euros per la no actualització dels lliuraments a compte i la falta de resposta del Govern de Sánchez a les reiterades reclamacions del Consell, han derivat en retards en el pagament a proveïdors i han obligat la Generalitat a buscar solucions alternatives.

**Decret llei de generació de crèdit extraordinari**

En el cas que el Consell de Ministres autoritze la petició, la Generalitat podrà activar un procediment per a obtindre finançament urgent. Este procés es concretaria en un decret llei que permetria generar un crèdit extraordinari i que haurà de ser aprovat primer pel Consell i després ratificat per les Corts.

“Encara que no és una fórmula que ens agrade -ha reconegut Merino- és l’única via que ens queda i depén de l’autorització del Govern d’Espanya per a activar el mecanisme que ja estem preparant i amb el qual podem agilitzar els tràmits i aconseguir liquiditat per a pagar als nostres proveïdors”. Per això, la consellera d’Hisenda ha demanat a l’executiu de Sánchez “altura de mires” per a autoritzar estes operacions en el pròxim Consell de Ministres.

**Bona acollida de les entitats**

La titular d’Hisenda ha destacat la “bona acollida” per part de les entitats financeres a la proposta, la qual cosa ha interpretat com una mostra de la seua confiança en l’Administració autonòmica. En este sentit, ha recordat que la Generalitat ja ha subscrit en l’últim any amb diverses entitats financeres operacions de refinançament de deute viu amb el FLA amb les quals la Generalitat s’estalviarà quasi 85 milions d’euros en interessos.

**Pla de control del gasto**

D’altra banda, el ple del Consell ha analitzat una proposta d’estalvi de 192,8 milions d’euros derivada de la revisió tècnica duta a terme davant la possibilitat de no poder executar determinades partides en 2025 donades les tensions de tresoreria actuals per l’absència del FLA extraordinari, entre altres factors.

Estes mesures no impliquen, en cap cas, retallades en els servicis públics i, en el cas que s’apliquen, serà per raons d’eficiència en l’ús dels recursos públics, per a eliminar el gasto superflu i prioritzar les partides imprescindibles per al funcionament dels servicis bàsics.

**Joventut, la participació ciutadana i resposta a emergències**

El Ple del Consell també ha adoptat altres acords centrats a reforçar el suport a la joventut, la participació ciutadana i avançar en polítiques de governança i resposta a emergències.

Així, la portaveu del Consell ha informat sobre l’autorització del pagament anticipat del 65 % de la subvenció nominativa als Consells Locals de Joventut, que sumen un total de 78.000 euros del total previst de 120.000 euros per a 2025.

A més, s’ha adonat de diverses contractacions d’emergència la del transport de voluntaris que van participar en les labors de neteja després de la dana. També s’han aprovat el desenrotllament reglamentari de la Llei de professions de l’esport, que regula el cens de professionals del sector, les assegurances obligatòries, les titulacions i el procediment d’inspecció.

Finalment, s’ha donat llum verda a un decret llei amb mesures urgents en matèria de ports i per a la millora ecològica del Parc Natural de l’Albufera, afectat per la dana.

Fecha: 08/07/2025